Gedagte vir die dag: Hy maak berge paaieFoto: pixabay.com “Ek sal al my berge paaie maak, al my grootpaaie sal sonder opdraandes wees.” (Jesaja 49:11 – AFR83) Die hart van die Vader is so onbeskryflik groot vir sy kinders. Ons vind in hierdie hoofstuk in Jesaja dat die Here die wonderlike belofte aan ons gee dat selfs indien dit moontlik is vir ŉ vrou om haar eie baba te vergeet of om haar nie oor haar eie kind wat sy in die wêreld gebring het nie te ontferm nie, sal Hy ons nooit vergeet nie. Die liefde wat God vir ons het, is so oneindig groot. Daar is geen put waarin jy kan val wat te diep is vir Hom om jou daaruit te haal nie. Daar is geen uithoek van die aarde te vêr en verlore vir sy liefde om jou te kom haal en terug te bring huis toe nie. Jy mag dalk soms verlore voel, maar weet jy is nooit verlate nie. Die Here is getrou en regverdig en wanneer jy uitroep na Hom, sal Hy jou gebede verhoor en aan jou vrede gee wat alle verstand te bowe gaan. Dit is so belangrik vir ons as gelowiges om die almag van die Here te begryp. Satan is die teenoorgestelde van die Here, maar Satan is nié die gelýke teenoorgestelde van die Here nie. Daar is niks wat Satan van jou kan steel wat die Here nie honderdvoudig aan jou kan terug gee nie; daar is geen gebrokenheid wat Satan kan bewerkstellig wat die Here nie kan herstel en herbou nie; daar is geen hartseer te groot vir die vrede en oorweldigende vreugde van die Here om te oorkom nie. Jesus het selfs gekom en die laaste vyand, naamlik die dood, te oorwin. Alles is aan Hom onderwerp! Daarom kan jy vandag met vrymoedigheid uitroep oor jou situasie, “Dood, waar is jou oorwinning? Dood, waar is jou angel?”, want in Christus het jy reeds die oorwinning oor daardie seer, daardie verlies, wat dit ook al mag wees wat jy vandag in die gesig staar, behaal! Daarom moenie vrees nie, maar wees standvastig en onwankelbaar in die geloof en die beloftes van die Here! Geskryf deur Alta Strauss Facebook | Instagram | [email protected]